ፓርቲዎች በግንኙነቶቻቸውና የአሠራር ሥርዓት ላይ ትኩረት በሚያደርገው የቃል ኪዳን ሰነድ ላይ ከምርጫ ቦርድ  ጋር እየተወያዩ ነው
የፖለቲካ ፓርቲዎች በመካከላቸው የሚኖር ግንኙነት እና የተናጥል እንቅስቃሴ አሠራር ሥርዓት ላይ በሚያተኩረው የቃል ኪዳን ሰነድ ላይ ከብሔራዊ ምርጫ ቦርድ ጋር እየተወያዩ ነው፡፡የቃል ኪዳን ሰነዱ ፓርቲዎች ህገ-መንግስቱን አክብረው እንዲንቀሳቀሱና ህገ መንግስቱን ከሚፃረሩ ድርጊቶች እንዲታቀቡ የሚደነግግ ነው ተብሏል፡፡ኃይልን መጠቀም የመንግስት ብቻ መሆኑ እና ለዚህ መርህ ሁሉም ፓርቲዎች ተግዢ እንዲሆኑም በስነዱ ተደንግጓል።ማንኛውንም የፓርቲ አመራር አባል ወይም ደጋፊ በምንም ሁኔታ ህግን የማስፈፀም ተግባር ውስጥ መግባት እንደማይችልም መደንገጉ ተገልጿል።የፖለቲካ ፓርቲዎች በየትኛውም የሀገሪቱ ክፍል የመንቀሳቀስ ያልተገደበ ነፃነት አላቸውም ይላል ሰነዱ።ሚዲያ እና የማህበራዊ ድረገፆች አጠቃቀምን በሚመለከት የፖለቲካ ፓርቲዎች የሚዲያ ተቋማትን ነፃነት ከሚጋፋ ማናቸውም ሥራዎች መቆጠብ እንዳለባቸውም   ተደንግጓል።በፖለቲካ ፓርቲዎችም ከሆነ በደጋፊዎቻቸው ባለቤትነት የሚተዳደሩ የማህበራዊ ድረ ገፆች እና የህትመት ውጤቶች ማህበራዊ ጥላቻን፣ መቃቃርን፣ አመጻን፣ የመለያየትን እና ህገ ወጥ ድርጊቶችን የማደፍረስ ውጤት ያላቸው መልዕክቶችን ከማስተናገድ እንዲቆጠቡ የማድረግ ኃላፊነት አለባቸው።የመንግስት ሃብትና ሥልጣንን ለፖለቲካ ሥራ ማዋል በተደነገገበት የስነዱ ክፍል፤ ማንኛውንም የመንግስት ሀብት ገንዘብ፣ የስው ሃይል፣ ቋሚ እና ተንቀሳቃሽ ንብረት ለፖለቲካ ስራ ጥቅም ላይ አይውልም ይላል።ውይይቱ በሀገሪቱ የዴሞክራሲ ሥርዓት ግንባታ እንዲዳብርና የፖለቲካ ፓርቲዎች ሚናቸውን ኢንዲወጡ ለማገዝ ነውም ተብሏል፡፡በቃል-ኪዳን ሰነዱ ላይ ውይይታቸው የቀጠለ ሲሆን በቃል-ኪዳን ሰነዱ ላይ የተለያዩ የሚጨመሩና የሚቀነሱ ሃሳቦችን የተለያዩ የፖለቲካ ፓርቲች አቅርበዋል፡፡በቃል-ኪዳን ሰነዱ ላይ ባሉ አንቀጾች አለመግባባት ተስተውለውበታል፤ የተለያዩ ሃሳቦችም እየተነሱ ይገኛሉ፡፡በውይይቱም 103 የፖለቲካ ፓርቲዎች እየተሳተፉ ሲሆን ከነዚህ መካከል 62ቱ የፖለቲካ ፓርቲዎች በምርጫ ቦርድ የተመዘገቡና ቀሪዎቹ ደግሞ ለመመዝገብ በሂደት ላይ ያሉና ከውጭ ወደ ሃገር ቤት የገቡ ናቸው፡፡